Twee tieners vas oor 71-jarige se moordArgieffoto Twee tieners is in Durban in hegtenis geneem nadat hulle glo ŉ 71-jarige man vermoor het. Die polisie in KwaZulu-Natal het Woensdag gesê die Phoenix-misdaadvoorkomingspan het die twee verdagtes, onderskeidelik 17 en 18 jaar oud, in hegtenis geneem op aanklag van moord en die besit van ongelisensieerde vuurwapens en skerp ammunisie. “ŉ 71-jarige man is Dinsdag omstreeks 17:00 in Daleview, Phoenix, geskiet. Hy was op pad na die moskee,” het die polisie gesê. Polisiebeamptes het reageer op die skietery en die slagoffer is na ŉ hospitaal geneem, maar is met sy aankoms by die hospitaal dood verklaar. Die verdagtes is byna onmiddellik in hegtenis geneem. “Die oorledene is in sy kop geskiet. Die motief is nog in hierdie stadium onbekend.” Die polisie het beslag gelê op ŉ 9 mm-pistool, ŉ Astra-rewolwer en 94 patrone. Die beamptes het ook beslag gelê op die voertuig wat aan een van die verdagtes se ouers behoort, vir verdere ondersoek.